මාවනැල්ල අධ්‍යාපන කලාපයේ ගොඩිගමුව ගම්මානයේදී මීට වසර ගණනාවකට පෙර ගමේ පිරිසක් එක්ව පාසලක් ආරම්භ කර එම ගම්මානයේ පළමු වරට‍ අපොස උසස් පෙළ සමත් සිව් දෙනෙකුට ගුරු පත්වීම් ලබාදී එම ගමේ වෙසෙන දරු දැරියන්ට අධ්‍යාපනය ලබා දෙන්නට පියවර ගෙන තිබේ.එවකට ප්‍රදේශයේ සමාජ සේවා ඇමැතිවර අසෝක කරුණාරත්න, මාවනැල්ල මන්ත්‍රී හා නියෝජ්‍ය ඇමැති සී.ආර්. බෙලිගම්මාන ගොඩිගමුව ගම්මානයේ ගම්සභා මන්ත්‍රී කේ.එස්. කරුණාදාස, පාඨශාලාචාර්ය අබේසේන පොල්ලංගොඩ, වෛද්‍යාචාර්ය සිරිසේන සෙනෙවිරත්න මහත්වරු මේ පාසැල ඉදි කිරීමට ප්‍රමුඛව කටයුතු කර ඇත.නමුත් මෙහිදී ගුරු පත්වීම් ලද අය වසර 2 - 3 ක් ගමේ පාසලේ දරුවන්ට අධ්‍යාපනය ලබා දෙමින් සිට පසුව වෙනස් පාසල් වෙතට මාරුවීම් ලබාගෙන යාම නිසා මේ විදුහල වැසී ගොස් ගමේ දරුවන්හට අධ්‍යාපනය ලබා ගන්නටද වෙනත් පාසල් වෙතට යාමට සිදුවිය.එදා ගමට ගමේ දරුවන්ට විශාල මෙහෙයක් සිදුවූ මේ විදුහලේ ගොඩනැගිල්ල අදටත් ඉතාම යහපත් තත්ත්වයක පවතින හෙයින් ගමට යම් මෙහෙයක් සිදු කළ හැකි සේවා ආයතනයක් මේ ගොඩනැගිල්ල තුළ ආරම්භ කරන ලෙසට ගම්වාසීහු වගකිවයුතු අයට පවසා සිටිති.